Пиринејским миром Шпанија губи положај велике силе. Њено место заузела је Француска која, под Лујом XIV, доживљава процват. Између Француске и Шпаније је у наредном периоду вођено три рата. Деволуциони рат (1667-1668) вођен је око Шпанске Низоземске и завршен је Ахенским миром. Луј је приморан на мир због укључења Енглеске и Шведске у рат. Следећи рат вођен је у склопу Француско-холандског рата (1672-1678)и завршен је Најмегенским миром. Последњи рат вођен је између 1688. и 1697. године и познат је под називом Рат Велике алијансе. Завршен је неодлучним исходом. Иако је Шпанија у ова три рата имала релативно мале територијалне губитке, она је показала своју рањивост што су настојали искористити европски владари. Карлос II од Шпаније није имао деце те се постављало питање наследника. Он је умро 1700. године. Његова смрт означила је крај владавине Хабзбурга у Шпанији. Државу ће у наредном периоду потресати Рат за шпанско наслеђе.